钦定古今图书集成/明伦汇编/官常典/第506卷 > 许均
## 钦定古今图书集成/明伦汇编/官常典/第506卷 > 许均

按《宋史》本传：“均，开封人。父邈，太常博士。均，建隆中应
募为龙捷卒，征辽州，以功补武骑十将，赐锦袍银带。
开宝中，迁武骑副兵马使。从曹彬征金陵，率众陷水
砦，流矢贯手。改本军使。从征河东，攻隆州城，先登陷
之，中八创。迁副指挥使，前后屡被赏赉。出屯杭州，妖
僧绍伦结党为乱，均从巡检使周莹悉擒杀之。端拱”
初，补指挥使。从李继隆、秦翰赴夏州，擒赵保忠，令均
率兵卫守。改龙卫第四指挥使，俄屯夏州。贼来犯境，
一日十二战，走之。又从石普击贼于原州牛栏砦，深
入，获牛羊、汉生口甚众。普表上其功，迁第三军指挥
使。咸平初，以御前忠佐马军都军头戍秦州。王均之
乱，遣乘传之蜀，隶雷有终麾下，守鱼桥门，又从秦翰
追杀贼党于广都，降其众七千馀。驿召授东西班都
虞候，领顺州刺史。五年，稍迁散员都虞候。尝召见，访
以北面边事，翌日，真拜磁州刺史、深州兵马钤辖。六
年，改泾州驻泊部署。数月，知镇戎军。尝出巡警，至陇
山木峡口，真宗以其无故离城，虑有狂寇奔突，诏书
戒敕。俄以其不明吏治，用曹玮代之，徙为邠州驻泊
部署，改永兴军部署。车驾将巡澶渊，诏均与知府向
敏中及凤翔梁鼎同提总诸州巡检捕盗事。至河阳，
召赴行在。时有王长寿者，本亡命卒，有勇力，多计虑，
聚徒百馀，是春抵陈留，剽劫县民，捕之不获，朝廷遣
使益兵逐之澶渊间。会契丹南侵，夹河民庶惊扰，长
寿结党愈众，人皆患之。均至胙城，长寿与其徒五千馀人入县钞掠，均部下徒兵杨袒与斗，均以方略诱
之，生擒长寿，斩获恶党皆尽。上以方御敌，未欲因“捕
贼”奖均，但赏均部下卒被伤者，赐帛迁级焉。明年，追
叙前劳，擢为本州团练使，寻出知代州。四年秋，均被
疾，以米锐代还，未至而均卒。录其子怀忠为奉礼郎，
怀信为侍禁。幼子怀德，自有传。